ไปรษณีย์ไทย เปิดบริการแผ่นแสตมป์ส่วนตัว เพื่อให้ประชาชนได้ร่วมออกแบบและเก็บบันทึกความทรงจำ
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด กล่าวว่า ปัจจุบันคนรุ่นใหม่นิยมถ่ายภาพและปริ้นออกมาเพื่อเก็บความประทับใจในรูปแบบที่จับต้องได้ อย่างเช่นการถ่ายรูปกับตู้สติกเกอร์ที่จะให้ความรู้สึกแตกต่างจากภาพดิจิทัลที่ถ่ายได้ทั่วไป จากเทรนด์ดังกล่าวไปรษณีย์ไทยจึงมีบริการออกแบบและผลิตแสตมป์ส่วนตัวหรือ iStamp ที่สามารถนำภาพถ่ายมาทำเป็นตราไปรษณียากรที่มีเอกลักษณ์เฉพาะตัว ผู้สั่งทำสามารถออกแบบได้ด้วยตนเอง รวมถึงมีธีมเฉพาะในแต่ละอีเวนท์ ทำให้คอลเลคชันแสตมป์ส่วนตัวนี้มีเอกลักษณ์ต่างจากการถ่ายภาพรูปแบบอื่น ความพิเศษของ iStamp ไม่ได้เป็นแค่แสตมป์สุดชิคที่เก็บโมเมนต์ดีๆ ในช่วงเวลาสำคัญเท่านั้น แต่ยังสามารถใช้ฝากส่งสิ่งของทางไปรษณีย์ในช่วงเทศกาลสำคัญ หรือวันพิเศษได้อีกด้วย สำหรับผู้ที่สนใจสามารถสั่งทำแสตมป์ส่วนตัว หรือ iStamp ได้ที่ส่วนผลิตสินค้าและตราไปรษณียากร โทร. 02 831 3854